ऐसे हालात के मौजूद रहते खाड़ी के देश पंजाब के नौजवानों के लिए रोजगार के लिहाज से एक आकर्षक गंतव्य बने हुए हैं. बरनाला जिले के करमजीत सिंह कारपेंटर हैं और उन्होंने दुबई में तीन सालों तक काम किया है. करमजीत सिंह बताते हैं कि पंजाब में दिहाड़ी मजदूरी करने वालों को महीने में पांच हजार रुपए बचा लेने के लिए भी बहुत पापड़ बेलने पड़ते हैं. वे कहते हैं कि 'खाड़ी के देशों में आपको रहने-ठहरने और भोजन की सुविधा कंपनी की तरफ से मिलती है और आप काफी रकम बचा सकते हैं. वहां कंपनियां ओवरटाइम का अलग से भुगतान करती है, लेकिन यहां ओवरटाइम के लिए भुगतान का आम चलन नहीं है.'